นักวิเคราะห์รุมเชียร์หุ้นแบงก์
ยันสินเชื่อโตฐานะการเงินแกร่งเน้นตัวใหญ่กลยุทธ์ทำกำไรเจ๋ง
20 ธ.ค. 2555

ยันสินเชื่อโตฐานะการเงินแกร่งเน้นตัวใหญ่กลยุทธ์ทำกำไรเจ๋ง
นักวิเคราะห์ให้น้ำหนักหุ้นแบงก์มากกว่าตลาด มองปีหน้ายังกำไรดี เน้นธนาคารขนาดใหญ่
นักวิเคราะห์บริษัทหลักทรัพย์ เคจีไอ คงน้ำหนักการลงทุนหุ้นกลุ่มธนาคารพาณิชย์มากกว่าตลาด และยกให้หุ้นธนาคารไทยพาณิชย์ (SCB) เป็นหุ้นเด่น
ทั้งนี้ สินเชื่อปี 2556 มีแนวโน้มเติบโตในระดับปกติ หลังจากนโยบายรถคันแรกและบ้านหลังแรกของรัฐบาลที่กำลังจะหมดอายุ แต่สินเชื่อเช่าซื้อบางส่วนเลื่อนมาอยู่ในครึ่งแรกของปี 2556
นอกจากนี้ การลงทุนภาครัฐและการขึ้นค่าแรงเป็น 300 บาททั่วประเทศ จะเป็นประเด็นหลักสำหรับการลงทุนในกลุ่มธนาคาร
“เคจีไอเชื่อว่าความต้องการใช้สินเชื่อจากภาคธุรกิจน่าจะฟื้นตัวขึ้นตามการลงทุนในโครงการต่างๆ ของภาครัฐ และรายย่อยก็น่าจะยังคงแข็งแกร่งต่อเนื่อง เนื่องจากการขึ้นค่าแรงขั้นต่ำทั่วประเทศ รวมถึงผู้ผลิตก็อาจจะวางแผนธุรกิจระยะยาวที่จะเปลี่ยนมาใช้เครื่องจักรทดแทนแรงงานเพื่อลดต้นทุนการผลิต”
ธนาคารต่างๆ ได้หันมาเน้นสินเชื่อที่ให้ผลตอบแทนสูง เช่น สินเชื่อเช่าซื้อรถมือสอง สินเชื่อที่ไม่มีหลักประกัน สินเชื่อไมโครไฟแนนซ์ และสินเชื่อเอสเอ็มอี กลยุทธ์นี้จะช่วยรักษาระดับส่วนต่างดอกเบี้ยไว้ได้ในช่วงดอกเบี้ยขาลง ในขณะเดียวกัน ก็ยังมองหาโอกาสเพิ่มรายได้จากค่าธรรมเนียม และรายได้ที่มิใช่ดอกเบี้ย ซึ่งธนาคารไทยพาณิชย์และธนาคารกสิกรไทย (KBANK) มีพัฒนาการดีที่สุดในด้านนี้
“SCB เป็นหุ้นเด่นตามมาด้วย KBANK และธนาคารกรุงศรีอยุธยา (BAY) ขณะที่ยังคงแนะนำถือหุ้นธนาคารกรุงเทพ (BBL) และธนาคารกรุงไทย (KTB)” นักวิเคราะห์เคจีไอ ระบุ
ด้านนักวิเคราะห์ บล.เมย์แบงก์กิมเอ็ง (ประเทศไทย) ยังคงให้น้ำหนักหุ้นแบงก์มากกว่าตลาด และที่ผ่านมาในเดือน ม.ค. ราคาหุ้นกลุ่มธนาคารพาณิชย์จะปรับตัวดีที่สุดเมื่อเทียบกับตลาดโดยรวม โดยเลือก KTB และบริษัททุน ธนชาต (TCAP) เป็นหุ้น Top Pick ระยะยาว
ขณะที่หุ้นที่มีแนวโน้มเชิงบวกในระยะสั้นจากกำไรที่ดีในงวดไตรมาส 4 ปีนี้ คือ BBL, SCB, บริษัท ทิสโก้ไฟแนนเชียลกรุ๊ป (TISCO) และธนาคารเกียรตินาคิน (KK)
“เชื่อว่าในปี 2556 จะยังคงเป็นอีกหนึ่งปีที่ดีสำหรับกลุ่มธนาคารพาณิชย์ จากการขยายตัวของสินเชื่อและผลการดำเนินงานอย่างต่อเนื่อง ขณะที่สถานะทางการเงินยังคงแข็งแกร่ง” บล.เมย์แบงก์กิมเอ็ง ระบุ
สำหรับแนวโน้มกำไรไตรมาส 4 ที่จะอ่อนตัวลงจากการเพิ่มขึ้นของค่าใช้จ่ายในการดำเนินงานตามผลของฤดูกาลนั้นตลาดรับรู้ไปแล้ว คาดภาพรวมของกำไรทั้งปี 2555 ยังคงมีการเติบโตสูง 30% และโตต่อเนื่องอีก 23% ในปี 2556 (ไม่รวมกำไรพิเศษของ TCAP)
ด้านราคาหุ้นธนาคารพาณิชย์ BBL บวก 0.50 บาท ปิดที่ 197 บาท SCB ปิดที่ 178.50 บาท เพิ่มขึ้น 2.50 บาท และ KBANK ปิดที่ 193.50 บาท บวก 1.50 บาท